Up-61/95
Datum: 1995-11-22T00:00:00.000+01:00
ecli: ECLI:SI:USRS:1995:Up.61.95
vrsta: drugi akti
zadeva: ustavna pritožba
objavljeno: Neobjavljeno | 22.11.1995
dokument: US17621
akt: Ustavna pritožba A.A., ... zoper odločbo Sodišča združenega dela Republike Slovenije opr. št. Sp 1708/92 z dne 18.3.1993 v zvezi z odločbo Sodišča združenega dela v Ljubljani opr.št. S 1997/92 z dne 6.10.1992 in zoper sklep Delovnega in socialnega sodišča v Ljubljani opr.št. S 1997/92 z dne 25.10.1994
resitev: zavrženje
izrek: Ustavna pritožba A.A.,... zoper odločbo Sodišča združenega dela Republike Slovenije v zvezi z odločbo Sodišča združenega dela v Ljubljani in zoper sklep Delovnega in socialnega sodišča v Ljubljani se zavrže.
stavek: Ustavno sodišče prepozno vloženo ustavno pritožbo zavrže.Ustavna pritožba se lahko vloži le, ko so izčrpana vsa pravna sredstva.Ustavna pritožba se zavrže, če pritožnik v postavljenem roku svoje vloge ni dopolnil, če vloga sploh ne navaja, katere človekove pravice in temeljne svoboščine naj bi bile z izpodbijanim aktom kršene.
odlocitev: sklep
geslo: Rok za vložitev ustavne pritožbe.

Izčrpanje pravnih sredstev kot procesni pogoj za vložitev ustavne pritožbe.

Nepopolna vloga.
podlaga: Zakon o ustavnem sodišču, 51., 52., 53., 1., 2. in 4. al. 1. odst. 55. čl.
datum_vloge: 1995-05-02T22:00:00.000Z
datum_odlocitve: 1995-11-21T23:00:00.000Z

# Up-61/95-10

22.11.1995

---

# SKLEP

Ustavno sodišče je v postopku za preizkus ustavne pritožbe A.A.,..., ki ga zastopa odvetnik, na seji senata dne 22.11.1995

s k l e n i l o :

Ustavna pritožba A.A.,... zoper odločbo Sodišča združenega dela Republike Slovenije opr. št. Sp 1708/92 z dne 18.3.1993 v zvezi z odločbo Sodišča združenega dela v Ljubljani opr.št. S 1997/92 z dne 6.10.1992 in zoper sklep Delovnega in socialnega sodišča v Ljubljani opr.št. S 1997/92 z dne 25.10.1994 se zavrže.

## OBRAZLOŽITEV

Sodišče združenega dela v Ljubljani je z izpodbijano odločbo opr.št. S 1997/92 z dne 6.10.1992 spremenilo prednostno listo za dodelitev stanovanja in sklep delavskega sveta podjetja Tectum tako, da je predlagatelju B.B. dodelilo dvoinpolsobno stanovanje v Ljubljani, ..., udeležencu - pritožniku A.A. pa naložilo, da stanovanje, dodeljeno predlagatelju, izprazni. Sodišče združenega dela RS je z odločbo opr.št. Sp 1708/92 z dne 18.3.1993 odločitev sodišča prve stopnje v celoti potrdilo.

S sklepom opr.št. S 1997/92 z dne 25.10.1994 je Delovno in socialno sodišče v Ljubljani revizijo, ki jo je pritožnik vložil zoper izpodbijani sodni odločbi opr.št. S 1997/92 in Sp 1708/92, zavrglo kot nedovoljeno.

Pritožnik v ustavni pritožbi navaja, da je Sodišče združenega dela z izpodbijano odločbo opr.št. S 1997/92 v zvezi z odločbo opr.št. Sp 1708/92 "zagrešilo eklatantno zmotno uporabo materialnega prava in bistveno kršitev določb postopka", s tem ko je v nasprotju z 38. členom Zakona o stanovanjskih razmerjih (Uradni list SRS, št. 35/82-14/84) meritorno odločilo in spremenilo prednostno listo in sklep delavskega sveta podjetja Tectum, predlagatelju dodelilo stanovanje, pritožniku pa naložilo, da stanovanje izprazni.

Nepravilen je po mnenju pritožnika tudi izpodbijani sklep Delovnega in socialnega sodišča v Ljubljani, ker ni v danem primeru uporabilo analogije, ki je v procesnem pravu dopustna, zato je zoper ta sklep vložil pritožbo na Višje delovno in socialno sodišče.

Ustavna pritožba je v delu, ki se nanaša na odločbi Sodišča združenega dela v Ljubljani opr.št. S 1997/92 in Sodišča združenega dela Republike Slovenije opr.št. Sp 1708/92 prepozna, v delu, ki se nanaša na sklep Delovnega in socialnega sodišča v Ljubljani opr.št. S 1997/92 pa preuranjena ter hkrati pomanjkljiva do te mere, da je ni mogoče obravnavati.

Po določbi 51. člena Zakona o Ustavnem sodišču (Uradni list RS, št.15/94, v nadaljevanju: ZUstS) se ustavna pritožba lahko vloži šele, ko so izčrpana vsa pravna sredstva. Po določbi 52. člena istega zakona se ustavna pritožba lahko vloži v 60 dneh od dneva vročitve posamičnega akta, zoper katerega je mogoča ustavna pritožba.

Iz podatkov v sodnem spisu S 1997/92 je razvidno, da je bila odločba Sodišča združenega dela RS opr.št. Sp 1708/92 z dne 18.3.1993 o pritožbi zoper odločbo sodišča združenega dela prve stopnje opr.št. S 1997/92 z dne 6.10.1992, s katero so bila izčrpana pravna sredstva v postopku pred sodišči združenega dela, in od vročitve katere teče 60-dnevni prekluzivni rok za vložitev ustavne pritožbe, vročena pritožniku oziroma njegovi takratni pooblaščenki C.C., odvetnici v Ljubljani, že v letu 1993 (16. oziroma 19. aprila 1993). Zato je ustavna pritožba zoper navedeni odločbi, ki je bila vložena dne 29.4.1995, očitno prepozna.

Ustavna pritožba zoper sklep Delovnega in socialnega sodišča v Ljubljani opr.št. S 1997/92 z dne 6.10.1992 pa je glede na citirano določbo 51. člena ZUstS preuranjena, saj Višje delovno in socialno sodišče o vloženi pritožbi zoper sklep sodišča prve stopnje še ni odločilo.

Kljub pozivu k dopolnitvi vloge v smislu 53. člena ZUstS, ki ga je pooblaščenec pritožnika prejel dne 4.9.1995, ostaja ustavna pritožba nepopolna tudi po vsebini. Pritožnik namreč sploh ne navaja, katere človekove pravice in temeljne svoboščine naj bi bile z izpodbijanima aktoma kršene. Ker je pomanjkljivost takšna, da onemogoča preizkus izpodbijanih sodnih odločb, pritožnik pa v postavljenem roku vloge ni dopolnil je zavrženje vloge utemeljeno, ne samo na podlagi prve (prepozna vloga) in druge (neizčrpanost pravnih sredstev), temveč tudi na podlagi 4. alinee prvega odstavka 55. člena ZUstS.

Senat Ustavnega sodišča je sprejel ta sklep na podlagi 1., 2. in 4. alinee prvega odstavka 55. člena ZUstS v sestavi: predsednik senata mag. Janez Snoj in člana Franc Testen in dr. Lojze Ude.

Predsednik senata

mag. Janez Snoj